07/01/2022 | Administración LocalMunicipal
Ames
Aprobación definitiva do Regulamento do Consello Sectorial de Nenos e Nenas do Concello de Ames

ANUNCIO Aprobación definitiva do Regulamento do Consello Sectorial de Nenos e Nenas do Concello de Ames En sesión plenaria do 28 de outubro de 2021, préstase a aprobación inicial ao Regulamento do Consello Sectorial de Nenos e Nenas do Concello de Ames. Durante o prazo de exposición pública de trinta días hábiles (Boletín Oficial da Provincia da Coruña núm.211 do venres 5 de novembro de 2021 ) non se presentou ningunha reclamación, polo que o acordo de aprobación inicial do Regulamento do Consello Sectorial de Nenos e Nenas do Concello de Ames quedou elevado a definitivo de forma automática. En cumprimento do previsto no artigo 70.2 da LRBRL faise público o texto definitivamente aprobado ós efectos da súa entrada en vigor que terá lugar unha vez publicado o texto definitivamente modificado e transcorra o prazo previsto no artigo 65.2 LRBRL. Contra o presente acordo interporase recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia no prazo de dous meses, a contar desde o día seguinte á publicación do presente anuncio, de conformidade co artigo 46 da Lei 29/1998, do 13 de xullo, da Xurisdición Contencioso-Administrativa. O texto integro do regulamento aprobado definitivamente é o seguinte: REGULAMENTO DO CONSELLO SECTORIAL DOS NENOS E NENAS DO CONCELLO DE AMES PREÁMBULO A participación cidadá é un dos alicerces básicos sobre os que se asintan os sistemas democráticos. Por iso, desde o Concello de Ames, cremos necesario poñer en marcha políticas de participación, onde se conte coa voz e opinión de toda a cidadanía, permitindo enriquecer e mellorar a eficacia das decisións públicas. A Convención de Dereitos do Neno de Nacións Unidas, do 20 de novembro de 1989, ratificada por España o 30 de novembro de 1990 configúrase como un instrumento fundamental na moderna concepción dos dereitos da infancia, marcando o inicio dunha nova filosofía en relación cos e coas menores, baseada no recoñecemento do papel que desempeñan na sociedade en canto a suxeitos de dereitos e no necesario establecemento dun marco de interrelación cos adultos, as institucións e a sociedade, mediante o fomento da súa participación en todos os asuntos que lles atinxen. É por iso, que se considera necesario a constitución de iniciativas de participación infantil que permitan unha visibilización da infancia e os seus dereitos, crendo firmemente nas potencialidades de nenos e nenas, compartindo os seus espazos, realidades e necesidades, adecuando os recursos, instrumentos, criterios, obxectivos e plans de traballo ás inmensas potencialidades do devandito colectivo. O Consello Sectorial dos Nenos e Nenas do Concello de Ames é o marco idóneo de participación social que este colectivo merece e necesita, fomentándose desta forma unha relación máis positiva coa comunidade e o mundo adulto, adoptando un papel comprometido en todos os ámbitos nos que se desenvolve a súa vida. Así, o Consello Sectorial dos Nenos e Nenas configúrase como un órgano de participación cidadá e a súa creación inspírase na Convención dos Dereitos da Infancia e xorde co obxectivo de coordinar as actuacións nesta materia para garantir eses dereitos, entre os que se inclúe o da participación infantil das nenas e os nenos nas devanditas actuacións. No ámbito local, a Lei 7/1985, do 2 de abril, Reguladora das Bases do Réxime Local, no seu artigo 69 dispón que as Corporacións Locais facilitarán a participación de todos os cidadáns na vida local. O Real Decreto 2568/1986 do 28 de novembro polo que se aproba o Regulamento de Organización, Funcionamento e Réxime Xurídico das Entidades Locais, no seu artigo 130, outorga ao Pleno da Corporación a facultade de establecer Consellos Sectoriais, cuxa finalidade será a de canalizar a participación dos cidadáns e das súas asociacións nos asuntos sociais. A Lei 13/2008, do 3 de decembro, de Servizos sociais de Galicia, establece no seu artigo 11, que son funcións dos servizos socio comunitarios básicos, o fomento da participación activa da cidadanía mediante estratexias socio educativas que impulsen a solidariedade e a cooperación social organizada. Por último, o Regulamento Orgánico de Participación Cidadá do Concello de Ames, aprobado en sesión plenaria de 28 de febreiro de 2019, publicado no BOP número 86, do 8.05.2019, e posteriormente modificado en sesión plenaria do 30.01.2020, sendo publicado novamente o texto íntegro, tras acadar a aprobación definitiva, no BOP do 22.06.2020 contempla no seu artigo 28 o Consello Sectorial dos Nenos e Nenas como órgano de participación, sendo a súa función primordial incorporar as vivencias dá poboación infantil e favorecer a intervención de nenos e nenas nos debates, propostas, suxestións, queixas respecto de calquera actuación municipal, así como ser informados e opinar sobre todas as actuacións doutras administracións públicas que actúen no municipio. O presente Regulamento ten por obxecto a regulación da organización e o funcionamento deste Consello, configurado como órgano municipal permanente e estable, de representación e participación activa dos nenos e nenas de Ames no goberno local. CAPÍTULO I.–DISPOSICIÓNS XERAIS Artigo 1.–Definición. O Consello Sectorial dos Nenos e Nenas do Concello de Ames é un órgano de participación cidadá dos nenos e nenas de 6 a 12 anos adscrito á Concellería que teña atribuídas as competencias en materia de infancia, onde se abordarán os asuntos relativos aos nenos e nenas do noso Concello, co fin de promover a súa participación na vida municipal e coñecer as súas inquietudes e necesidades. Artigo 2.–Fundamentación. A creación do Consello Sectorial dos Nenos e Nenas inspírase na Convención dos Dereitos da Infancia e xorde pola necesidade de garantir os seus dereitos, entre os que se inclúe o da participación dos nenos e nenas na vida municipal. Artigo 3.–Natureza xurídica e finalidade. O Consello Sectorial dos Nenos e Nenas do Concello de Ames constitúese como órgano colexiado, de carácter consultivo onde se canalizará a participación dos nenos e nenas de 6 a 12 anos na vida municipal. Participará na elaboración e seguimento do Plan de Infancia. Deberá contemplar e favorecer a igualdade de oportunidades en todas as actividades e impulsará a colaboración con outras Administracións que desenrolen actividades neste ámbito. Ten carácter sectorial, é dicir, un órgano complementario da administración municipal de conformidade co establecido nos artigos 119, 130 e 131 do Real Decreto 2568/1986, do 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais. Así mesmo, dá cumprimento ao estipulado no artigo 28 do Regulamento orgánico de Participación Cidadá do Concello de Ames polo que se crea o Consello Sectorial dos Nenos e Nenas. CAPÍTULO II.–COMPOSICIÓN E FUNCIÓNS Artigo 4.–Composición. O Consello Sectorial dos Nenos e Nenas terá a seguinte composición: Presidencia: será exercida polo titular da Alcaldía do Concello de Ames ou concelleiro/a no que delegue. Secretaría: será exercida por persoal técnico da concellería competente en materia de infancia. Vogais.–Os vogais serán os seguintes: Vogais de representación política: un representante de cada grupo municipal no pleno do Concello de Ames. Cada grupo designará titular e suplente. Vogais de representación infantil: 9 representantes do alumnado de 6 a 12 anos dos centros escolares de Ames ca seguinte composición: 3 representantes de 1.º a 3.º de educación primaria e 6 de 4.º a 6.º de educación primaria. Cada representante terá o seu suplente. A representación dos nenos e nenas nunca será inferior á representación política, incrementándose, cando fora preciso, no grupo de 4.º a 6.º de educación primaria. Os representantes dos nenos e nenas renovaranse ao longo do mes de outubro de cada curso escolar. Solicitarase de UNICEF o nomeamento dunha persoa en calidade de asesor/a permanente deste órgano. Poderán asistir ás sesións do Consello con voz pero non voto, aquelas persoas e/ou asociacións que sexan convidadas pola presidencia ou a requirimento do Consello. Artigo 5.–Elección dos/as menores.1. A súa elección será democrática e elixiranse nos centros educativos entre os propios nenos e nenas na forma que determine cada Centro, procurando unha distribución igualitaria en canto a idade e sexo, así como que estean representados nenos e nenas con necesidades especiais, do ámbito rural, en situación de maior vulnerabilidade e doutras nacionalidades presentes no noso concello.2. A elección dos nenos e nenas, realizarase entre os cursos comprendidos entre 1.º e 6 de primaria.3. Son requisitos para ser elixido como vogal en representación dos nenos e nenas os seguintes:  Estar escolarizado/a en Ames.  Non ter cumpridos os 13 anos de idade.  Voluntariedade e contar co consentimento de quen ostente a patria potestade ou a garda e custodia. Artigo 6.–A Presidencia do Consello. Serán funcións do presidente: a) Representar ao Consello e dirixir a súa actividade. b) Convocar, presidir e moderar as reunións do Consello e dirimir os empates co voto de calidade. c) Fixar a orde do día. d) Garantir a participación dos nenos e nenos do Consello. e) Coordinar a relación entre o Consello e o Concello e restantes administracións publicas. f) Velar polo cumprimento dos acordos que se adopten. g) Exercer cantas outras funcións sexan inherentes á súa condición de presidente do Consello, ou lle sexan encomendadas polo mesmo. Artigo 7.–A Secretaría do Consello.1. O/a titular da Secretaría do Consello, que actuará no mesmo con voz, pero sen voto, será nomeado/a por a Presidencia de entre o persoal técnico municipal da concellería competente en infancia.2. A persoa titular da Secretaría é a destinataria das comunicación dos vogais co Consello e, por tanto, a ela deberán dirixirse toda clase de notificacións, acuses de recibo, escusas de asistencia, peticións de datos, ou calquera outra clase de escritos dirixidos ao Consello.3. A persoa titular da Secretaría poderá ser substituída en caso de ausencia ou enfermidade por outro empregado municipal designado pola Presidencia.4. Serán funcións do/a secretario/a: a) Notificar a convocatoria das sesións do consello, notificación que será realizada por medio telemáticos. b) Asistir ás sesións, con voz e sen voto, levantando acta das sesións e, unha vez aprobadas, autorizalas rubricándoas así como expedir certificacións dos acordos adoptados, co visto e prace da presidencia. c) Autorizar coa súa firma os acordos aprobados polo Consello e as modificacións que se introduzan. d) Facilitar aos Vogais a información e asistencia técnica necesarias para o mellor desenvolvemento das funcións a eles asignadas e) Velar pola rápida posta en coñecemento da presidencia de todos os asuntos, informes, propostas e documentos que teñan entrada na Secretaría. f) Cantas outras lle sexan atribuídas pola Presidencia para a boa marcha dos asuntos do Consello. Artigo 8.–Vogais do Consello.1. Serán funcións dos vogais: a) Recibir, cunha antelación mínima de 5 días hábiles, a convocatoria coa orde do día das sesións do Consello, salvo as convocatorias de carácter extraordinario, que se poderán realizar con corenta e oito horas de antelación. Xunto coa convocatoria deberá ser remitida a documentación precisa. b) Asistir ás reunións e participar nos debates expoñendo a súa opinión e formulando as propostas que estimen pertinentes. c) Exercer o seu dereito ao voto, así como expresar o sentido do mesmo e os motivos que o xustifican. d) Propoñer á Presidencia, a través da Secretaría do Consello, a inclusión de puntos na orde do día das sesións ordinarias e formular rogos e preguntas. e) Achegar a información relativa ao seu ámbito de representación que o Consello lle requira. f) Recibir información de canto aconteza no Consello e que interese para o bo funcionamento do mesmo.2. Os vogais do Consello perderán a súa condición polas seguintes causas: a) Cando deixen de ostentar a condición pola que foron designados. b) Por incumprimento das súas obrigacións, a proposta do consello, ante o órgano que lle designou. c) Os membros que voluntariamente o soliciten. d) Os/ as nenos/, ademais, causarán baixa:  Ao cumprir os 13 anos de idade.  Por propia vontade.  Por revogación do consentimento prestado por quen ostente a patria potestade ou a garda e custodia dos mesmos. Os vogais non terán dereito a remuneración polo exercicio das súas funcións. Artigo 9.–Funcións do Consello. Serán funcións do Consello Sectorial dos Nenos e Nenas, as seguintes: a) Informar e coñecer os problemas específicos da infancia. b) Propoñer solucións aos problemas máis característicos da infancia. c) Escoitar, debater, analizar e trasladar as opinións, necesidades, intereses, propostas, queixas e suxestións que os nenos e nenas fagan chegar a través dos seus representantes no Consello. d) Coñecer e informar o programa anual de actuación e os recursos destinados á infancia. e) Propiciar a coordinación interinstitucional no referente á implantación de políticas orientadas á infancia. f) Elaborar o Plan Municipal de Infancia tras o diagnóstico da situación da mesma, así como o seguimento do devandito plan, velando polo seu efectivo cumprimento. g) Ofrecer aos menores un leito de participación institucional. h) Impulsar a unificación de criterios e formas de actuación e contribuír á sensibilización e formación dos profesionais que desenvolven a súa actividade con menores. i) Impulsar o cumprimento dos dereitos da infancia. j) Ser informados das propostas ou resolucións municipais respecto a aqueles temas de interese para a infancia. CAPÍTULO III.–FUNCIONAMENTO Artigo 10.–Sesións do Consello.1. A sesión constitutiva do Consello Sectorial terá lugar ao longo do ultimo trimestre de 2021 e nesa sesión constitutiva determinarse o día e hora das sesións ordinarias do consello.2. O Consello reunirase con carácter ordinario tres veces ao ano, podendo celebrarse sesión extraordinaria sempre que sexa necesario á proposta da presidencia ou a pedimento dos vogais (mínimo de 1/3). A convocatoria será realizada de forma telemática e terá unha antelación de 5 días hábiles salvo as extraordinarias que será de 48 horas de antelación As sesións terán lugar, con carácter ordinario, en instalacións municipais debidamente accesibles e seguras e celebraranse en horario compatible coas actividades escolares e de maneira que se facilite a asistencia dos nenos e nenas.3. O Consello considerarase validamente constituído en primeira convocatoria cando asista polo menos a metade máis un dos membros con dereito a voto e en segunda convocatoria, media hora despois, calquera que sexa o número de membros asistentes con dereito a voto, sempre que non sexa inferior a tres. En calquera caso, é imprescindible a presenza da presidencia e de quen ostente a Secretaría.4. As decisións do pleno adoptaranse por maioría simple e no caso de empate dirimirá o voto da presidencia.5. De cada reunión do Pleno levantarase acta onde se recollerán os acordos alcanzados así como o resultado das votacións se as houbese. A acta remitirase a todas as persoas que integran o Consello e publicarase na web municipal, unha vez aprobada na seguinte sesión que se celebre. DISPOSICIÓN ADICIONAL Unha vez constituído o Consello Sectorial a modificación do regulamento será aprobada polo propio Consello de forma previa a súa aprobación plenaria polo Concello de Ames. DISPOSICIÓN FINAL PRIMEIRA A interpretación do presente regulamento corresponderá o pleno do consello salvo nos supostos de urxencia no que corresponderá a presidencia. DISPOSICIÓN FINAL SEGUNDA O presente Regulamento entrará en vigor conforme ao disposto na Lei 7/1985, do 2 de abril, Reguladora das Bases do Réxime Local, unha vez transcorran 15 días hábiles dende a publicación do texto integro no BOP. Ames, 30 de decembro de 2021. O primeiro tenente de alcalde Alcalde por delegación (decreto 4045/2021) Hongli Claudiu Sorin Capata Khtira